کرونا بحران میں قہقہے لگانا صحت کے لیے مفید
ماہرینِ صحت کے مطابق قہقہے انسانی جسم میں نائیٹرک آکسائیڈ پیدا کرتے ہیں اور یہ ایک ایسا کیمیائی مادہ ہے جو بلڈ پریشر کو کم کرتا ہے اور خون کو جمنے سے روکتا ہے۔ 
ویب ڈیسک — اگرچہ کرونا کے خلاف کوئی مؤثر دوا تو اب تک دریافت نہیں ہوئی لیکن ڈاکٹروں، ماہرینِ صحت اور میڈیکل اسٹاف کی اکثریت اس بات پر یقین رکھتی ہے کہ ذہنی دباؤ اور تناؤ کی کیفیت سے نکلنے میں قہقہے لگانا بہت اہم ہے۔ یونیورسٹی آف میری لینڈ سے منسلک ماہر امراضِ قلب ڈاکٹر مائیکل ملر کہتے ہیں کہ موجودہ پریشان کُن حالات میں ہنسی مزاح ناامیدی سے نکلنے کا اہم ہتھیار ثابت ہو سکتا ہے۔ انہوں نے 'نیویارک ٹائمز' اخبار کو بتایا کہ بڑھتی ہوئی ذہنی کشیدگی دل کے دورے جیسی صورتِ حال پیدا کرتی ہے جب کہ حسِ مزاح کا ہونا تناؤ اور ذہنی دباؤ کی کیفیت کو کم کرنے کا بہترین ذریعہ ہے۔ اُن کے بقول ہنسی مزاح تناؤ کی کیفیت کو کم کرنے کے لیے بہت ضروری ہے۔ ڈاکٹر ملر کا کہنا ہے کہ طبی سطح پر بیان کیا جائے تو قہقہے انسانی جسم میں نائیٹرک آکسائیڈ پیدا کرتے ہیں۔ ان کے بقول یہ ایک ایسا کیمیائی مادہ ہے جو بلڈ پریشر کو کم کرتا ہے اور خون کو جمنے سے روکتا ہے۔ جاپان میں عمر رسیدہ لوگوں پر کی گئی ایک تحقیق نے ثابت کیا ہے کہ جو لوگ کھل کر ہنستے ہیں ان میں دل کے امراض کے لاحق ہونے کا خطرہ بہت کم ہو جاتا ہے۔ ناروے میں کی جانے والی ایک تحقیق کے مطابق ایسے لوگ جو زیادہ ہنستے ہیں وہ طویل عمر پاتے ہیں اور ایسا مردوں کے مقابلے میں عورتوں میں زیادہ دیکھنے میں آیا ہے۔ تحقیق کو سامنے رکھتے ہوئے ڈاکٹر ملر کہتے ہیں کہ لوگوں کو ایک دن میں کم از کم ایک بار جی بھر کے ہنسنا چاہیے۔ 'نیویارک ٹائمز' کے مطابق اگرچہ ہنسی مزاح کے انسانی صحت پر دیرپا اثرات کے متعلق حتمی طور پر کچھ نہیں کہا جا سکتا لیکن یونیورسٹی کالج لندن کی ماہر دماغی امراض سوفی اسکاٹ کہتی ہیں کہ ہنسی اور قہقہے انسانی جسم میں ذہنی کشیدگی پیدا کرنے والے ہارمون کورٹیسول اور ایڈرینالین کو کم کر دیتے ہیں۔ اُن کے بقول جسم میں ایسے مادے جو انسان کو خوش اور بہتر محسوس کرنے میں مدد کرتے ہیں، ہنسی مزاح کی عادت اُنہیں بڑھانے میں معاون ثابت ہوتی ہے۔